కష్టపడేది ఎందుకు?
- ఒలింపిక్స్‌ ట్రయల్స్‌పై నిఖత్‌
హైదరాబాద్‌ : దేశానికి ప్రాతినిథ్యం వహించే అవకాశం ఇవ్వనప్పుడు, ఇన్నేండ్లుగా కఠోరంగా సాధన చేయటం ఎందుకు? అని యువ బాక్సర్‌ నిఖత్‌ జరీన్‌ ప్రశ్నించింది. 2019 ఆసియా చాంపియన్‌షిప్స్‌లో కాంస్య పతకం సాధించిన నిఖత్‌ జరీన్‌ ఒలింపిక్స్‌ సెలక్షన్‌ ట్రయల్స్‌ వివక్షపూరిత విధానంపై క్రీడా మంత్రి కిరణ్‌ రిజుజుకు బహిరంగ లేఖ రాసిన సంగతి తెలిసిందే. ఒలింపిక్స్‌ కోసం మేరీకోమ్‌ 51 కేజీల విభాగంలో పోటీపడుతోంది. ప్రపంచ స్వర్ణ పతక విజేతలకు ట్రయల్స్‌ ఉండవు అని బాక్సింగ్‌ ఫెడరేషన్‌ నిర్ణయించటంతో.. ఇటీవల రష్యాలో జరిగిన ప్రపంచ బాక్సింగ్‌ చాంపియన్‌షిప్స్‌లో మేరీకోమ్‌ నేరుగా ప్రాతినిథ్యం వహించింది. ప్రపంచ చాంపియన్‌షిప్స్‌లో స్వర్ణాలు సాధించిన బాక్సర్లకు ఒలింపిక్స్‌ ట్రయల్స్‌ ఉండవు అని గతంలో బాక్సింగ్‌ ఫెడరేషన్‌ నిబంధన. తాజాగా మేరీకోమ్‌ కోసం ఆ నిబంధనను కాంస్య పతకానికి మార్పు చేశారు. దీంతో సెలక్షన్‌ వివక్షపై నిఖత్‌ జరీన్‌ లేఖ రాసింది. ఈ విషయాన్ని బాక్సింగ్‌ ఫెడరేషన్‌ దృష్టికి తీసుకెళ్లానని, వారు ఓ నిర్ణయం తీసుకుంటారని మంత్రి రిజుజు ట్విట్టర్‌ వేదికగా నిఖత్‌కు హామీ ఇచ్చారు. ఒలింపిక్‌ గోల్డ్‌ మెడలిస్ట్‌ అభినవ్‌ బింద్రా సైతం నిఖత్‌కు అవకాశం ఇవ్వాలని మద్దతు పలికారు. ' సమాన అవకాశం కల్పించేందుకు బాక్సింగ్‌ ఫెడరేషన్‌తో మాట్లాడతానని మంత్రి చెప్పారు. అభినవ్‌ బింద్రా మద్దతుగా మాట్లాడినందుకు ధన్యవాదాలు. మేరీకోమ్‌ అంటే ఎనలేని గౌరవం. బాక్సింగ్‌లో ఆమె ఎప్పటికీ దిగ్గజమే. ఆమె స్ఫూర్తితోనే బాక్సింగ్‌లోకి వచ్చాను. ఆమెలో ఎదిగేందుకు మాకూ అవకాశం దక్కాలని కోరుకోవటంలో తప్పు లేదు. ఒలింపిక్స్‌కు ట్రయల్స్‌ నిర్వహించేలా బాక్సింగ్‌ ఫెడరేషన్‌ నిర్ణయం తీసుకుంటుందని ఆశిస్తున్నాను' అని నిఖత్‌ జరీన్‌ తెలిపింది.
మీ స్నేహితులకు రికమెండ్ చెయ్యండి